ሚኒስቴሩ ከወጪ ንግድ 2 ነጥብ 8 ቢሊዮን ዶላር ገቢ ለማግኘት አቅዷል
አዲስ አበባ፣ መስከረም 30 (ዋኢማ) – የንግድ ሚኒስቴር ክትትል ከሚያደርግባቸው የሰብል ምርቶች እና ከቁም እንስሳት የወጪ ንግድ በዘንድሮው በጀት ዓመት 2 ነጥብ 8 ቢሊዮን የአሜሪካን ዶላር ገቢ ለማግኘት መታቀዱን የንግድ ሚኒስቴር አስታወቀ፡፡የሚኒስቴር መስሪያ ቤቱ የ2006 በጀት ዓመት እቅድ እንደሚያሳየው 1 ነጥብ 38 ሚሊዮን ቶን የሰብል ምርቶች ወደ ውጪ በመላክ 2 ነጥብ 5 ቢሊዮን ዶላር የወጪ ንግድ ገቢ ለማግኘት የታቀደ ሲሆን ገቢው የቁም እንስሳትን ጨምሮ 2 ነጥብ 8 ቢሊዮን ዶላር ሊደርስ እንደሚችል ይጠበቃል፡፡አገሪቱ በባለፈው በጀት ዓመት ከማኑፋክቸሪንግ፣ ግብርና እና ማዕድን ምርቶች ወጪ ንግድ 3 ቢሊየን ዶላር በላይ ገቢ አግንታለች፡፡ ከዚህም ጠቅላላ ገቢ ወስጥ ንግድ ሚኒስቴር ክትትል ከሚያደርግባቸው የሰብል ምርቶችና የቁም እንስሳት ብቻ ከ1 ነጥብ 9 ቢሊየን ዶላር በላይ ገቢ ተገኝቷል፡፡ የባለፈው ዓመት አፈፃጸም ከእቅድ አንፃር የ78 በመቶ አፈፃጸም እንዳሳየ የሚኒስቴር መስሪያ ቤቱ ሪፖርት ያመላክታል፡፡ለእቅዱ ሙሉ በሙሉ አለመሳካት ቅንጅታዊ አሰራር መጓደል፣ የአለም ገበያ ዋጋ ከጊዜ ወደ ጊዜ እየቀነሰ መምጣትና በአንዳንድ ምርቶች የአቅርቦት ማነስ ሪፖርቱ በዋነኛነት ያስቀመጣቸው ምክንያቶች ናቸው፡፡በዕድገትና ትራንስፎርሜሽን ዕቅድ ዘመኑ መጨረሻ ከተያዘው የ10.4 ቢሊዮን የአሜሪካን ዶላር የውጭ ምንዛሪ ገቢ ሚኒስቴር መስርያ ቤቱ 4.5 ቢሊዮን የአሜሪካን ዶላር ገቢ ማስገኘት ይጠበቅበታል፡፡የዘንድሮውን እቅድ ለማሳካት በንግድ ግንኙነትና ድርድር ስራዎቻችን ረገድ ሰፊ የገበያ እድል ለማግኘት የሚያስችል ጠንካራ ስራ መስራትና የወጪ ገበያ እድሎች አሟጦ መጠቀም ሌሎች ትኩረት እንደሚሰጣቸው ከሚኒስቴር መስሪያ ቤቱ ያገኘነው ሪፖርት ያሳያል፡፡